(Ortografía tradicional) Are cꞌu ri tat Saulo sibalaj royowal chquij ri winak ri e cojoninak che ri Kajaw Jesús.
Ri areꞌ craj queucämisaj.
¡Xeuxibij cꞌut!
Rumal riꞌ xeꞌ ri areꞌ,
xtzijon rucꞌ ri qui nimal sacerdotes ri cꞌo pa ri tinimit Jerusalén.
Xutaꞌ che chi cuya bi jujun tak wuj che,
ri cubij wi chi yoꞌm takanic pu kꞌab rech coc pa tak ri rachoch Dios pa ri tinimit Damasco.
Je riꞌ rech queutzucuj ri queniman che ri Utzalaj Tzij re ri Evangelio,
chi achijab chi ixokib,
che qui chapic rech queucꞌam lok che cocsaxic pa cheꞌ pa ri tinimit Jerusalén.
Benak cꞌu pa ri be,
cꞌo ri areꞌ chunakaj ri tinimit Damasco,
xak teꞌtalic cꞌut xtunun jun nimalaj sakil chrij ri xpe chicaj.
Xtzak cꞌu pulew,
teꞌ xuto chi cꞌo jun ri xchꞌaw lok chicaj ri xubij:
Saulo,
¿jas che tajin caban we nimalaj cꞌäx riꞌ chwe?
—xcha riꞌ.
Ri tat Saulo xubij:
¿Jachin ri lal,
Tat?
—xcha che.
Ri Jun ri xchꞌawic xubij:
¡In riꞌ ri Jesús!
Ri cꞌäx ri tajin cabano,
are chwe In ri tajin caban wi waꞌ.
Xak je riꞌ ri at tajin carik cꞌäx jas ri cuban ri wacäx ri cucoj akan che ri jun cheꞌ tꞌistꞌic u wiꞌ,
—xcha che.
Ri tat Saulo xuxej rib,
xbirbitic,
xubij:
Tat,
¿jas caj la chi quinbano?
—xchaꞌ.
Xubij cꞌu ri Kajaw Jesús che:
Chatwalijok,
jat pa ri tinimit,
cäbix cꞌu na chawe jas ri rajwaxic cabano,
—xcha che.
Ri achijab ri e benak pa ri be rucꞌ ri tat Saulo sibalaj xquixej quib rumal chi xquita ri chꞌabal,
man cꞌo tä cꞌu jachin xquilo.
Xwalij cꞌu ri tat Saulo,
xujak ru wakꞌäch,
man xcowin tä cꞌut xcaꞌyic.
Rumal riꞌ xa xyukex bi che ru kꞌab,
xcꞌam bi pa ri tinimit Damasco.
Chilaꞌ cꞌut xcꞌoji wi oxib kꞌij,
man xcowin taj xcaꞌyic.
Man cꞌo tä cꞌu jas xutijo.
Cꞌo cꞌu jun cojonel pa ri tinimit Damasco,
Ananías u biꞌ.
Xucꞌut rib ri Kajaw Jesús chuwäch,
xubij che:
¡Ananías!
—xcha che.
Ri areꞌ xchꞌawic,
xubij:
In cꞌolic riꞌ,
Wajaw,
—xcha che.
Ri Kajaw Jesús xubij che:
Chatwalij baꞌ,
jat pa ri jun be ri cäbix “Jicom” che.
Aretak catopan pa rachoch ri tat Judas,
chataꞌ che we cꞌo ri jun achi chilaꞌ aj Tarso,
Saulo u biꞌ.
Chanim riꞌ tajin cuban orar.
Cꞌo ri xucꞌut ri Dios chuwäch.
Xril jun achi,
Ananías u biꞌ,
ri xoc bi rucꞌ,
xuya ru kꞌab puwiꞌ rech cäcowinic cäcaꞌy jumul chic,
—xcha ri Kajaw Jesús che.
Xchꞌaw cꞌu ri tat Ananías,
xubij:
Kajaw,
e qꞌuia ri qui bim chwe chrij we achi riꞌ chi u banom qꞌuia u wäch cꞌäx chque ri winak pa ri tinimit Jerusalén ri e cojoninak che la.
Ulinak cꞌu waral,
yoꞌm lok takanic pu kꞌab cumal ri qui nimakil sacerdotes che qui chapic bi conojel ri cäquicoj ri biꞌ la aretak cäcaꞌn orar,
—xcha che.
Xubij cꞌu ri Kajaw Jesús che:
¡Jat baꞌ!
Are rumal chi we achi riꞌ chaꞌtal wumal rech cutzijoj ri Utzalaj Tzij chwij In chque ri winak re ri niqꞌuiaj tak tinimit chic,
chque ri quetakan pa qui wiꞌ,
xukujeꞌ chque ri winak aj Israel.
Quincꞌut cꞌu na chuwäch jas ri nimalaj cꞌäx ri rajwaxic curik na ri areꞌ rumal wech in,
—xcha ri Kajaw Jesús che ri tat Ananías.
Xeꞌ cꞌu ri tat Ananías.
Xoc bi pa ri ja ri cꞌo wi ri tat Saulo,
xuya ru kꞌab puwiꞌ,
xubij cꞌu che:
Wachalal Saulo,
ri Kajaw Jesús,
ri xucꞌut rib chuwäch la pa ri be ri petinak wi la,
xinutak lok ucꞌ la rech cäcowin la cäcaꞌy chi na la,
xukujeꞌ rech cäkaj ri Lokꞌalaj Espíritu puwiꞌ la,
—xcha che.
Chanim cꞌut xetzak lok jeꞌ ta ne jujun solot pu wakꞌäch ri tat Saulo.
Je riꞌ xcowinic xcaꞌy jumul chic ri areꞌ.
Xwalij cꞌut,
xban u kasnaꞌ.
Te cꞌu riꞌ xwiꞌc,
xpe chi jumul ru chukꞌab.
Xcꞌoji cꞌu na quieb oxib kꞌij cucꞌ ri cojonelab ri e cꞌo pa ri tinimit Damasco.